વહાલી એટલે ? - કાનજીએ પ્રથમ વાર પ્રતિપ્રશ્ન કર્યો. સ્ટેશન માસ્તરે અમુ સામે જોયું. અમુ સ્ટેશન માસ્તર સામે જોઈ રહ્યો. અમુની આંખોમાં ઉત્તર નહોતો. ઉત્તર તો એની પાસે પણ નહોતો. એ મનમાં ડૂબકી મારી ગયો. કાનજીનો સવાલ ત્યાંથી પણ અનુત્તર રહ્યો. સવાલ જટિલ હતો. જે બાળકને માનું વહાલ શું ચીજ છે તેની ખબર નથી એને વહાલનો અર્થ કઈ રીતે સમજાવવો, એને વહાલનો સાક્ષાત્કાર કઈ રીતે કરાવવો એની મૂંઝવણમાં એ પડી ગયો. માતૃવાત્સલ્યનો અનુભવ કરાવવા શબ્દો કઈ રીતે શક્તિમાન હોઈ શકે ! એને શબ્દો ક્યારેય આટલા પાંગળા લાગ્યા નહોતા. છતાં કંઈક જવાબ તો આપવાનો હતો એટલે એણે કહ્યું; વહાલ કરે તે.